CELEX: 62020TN0402
Language: mt
Date: 2020-06-30 00:00:00
Title: Kawża T-402/20: Rikors ippreżentat fit-30 ta’ Ġunju 2020 – Zippo Manufacturing et vs Il-Kummissjoni

17.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 271/49
            
         
      Rikors ippreżentat fit-30 ta’ Ġunju 2020 – Zippo Manufacturing et vs Il-Kummissjoni
      (Kawża T-402/20)
      (2020/C 271/62)
      Lingwa tal-kawża: l-Ingliż
      
         Partijiet
      
      
         Rikorrenti: Zippo Manufacturing Co. (Bradford, Pennsylvania, l-Istati Uniti), Zippo GmbH (Emmerich am Rhein, il-Ġermanja), Zippo SAS (Pariġi, Franza) (rappreżentant: R. MacLean, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla r-Regolament ta’ Implimentazzjoni tal-Kummissjoni (UE) 2020/502 tas-6 ta’ April 2020 dwar ċerti miżuri ta’ politika kummerċjali li jikkonċernaw ċerti prodotti li joriġinaw fl-Istati Uniti tal-Amerka, sa fejn dawn il-miżuri japplikaw għar-rikorrenti;
               
            
                  —
               
               
                  tikkundanna lill-konvenuta u lil kwalunkwe intervenjenti għall-ispejjeż tar-rikorrenti ta’ dawn il-proċeduri.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw ħames motivi.
      
                  1.
               
               
                  L-ewwel motiv, ibbażat fuq l-allegazzjoni tal-ksur tal-prinċipju ta’ proporzjonalità meta l-prodotti tar-rikorrenti ġew magħżula għall-applikazzjoni ta’ dazji addizzjonali applikati mir-regolament ikkontestat, fuq il-bażi li dawn il-miżuri: (a) ma humiex xierqa sabiex jintlaħqu l-għanijiet imfittxija; (b) imorru lil hinn minn dak li huwa neċessarju sabiex jintlaħqu l-għanijiet tiegħu; u (ċ) jinvolvu effetti negattivi mhux meħtieġa fuq ir-rikorrenti.
               
            
                  2.
               
               
                  It-tieni motiv, ibbażat fuq l-allegazzjoni tal-ksur tal-prinċipju ta’ nondiskriminazzjoni u ugwaljanza fit-trattament meta l-prodotti tar-rikorrenti ġew magħżula għall-applikazzjoni ta’ dazji addizzjonali applikati mir-regolament ikkontestat, fuq il-bażi li d-dazji addizzjonali joħolqu sitwazzjoni ta’ nuqqas ta’ ugwaljanza għalihom fis-suq tal-Unjoni Ewropea mingħajr ġustifikazzjoni suffiċjenti li d-diskriminazzjoni kienet iġġustifikata oġġettivament.
               
            
                  3.
               
               
                  It-tielet motiv, ibbażat fuq l-allegazzjoni ta’ żball manifest ta’ evalwazzjoni fid-dritt u fil-fatti minħabba nuqqas ta’ motivazzjoni suffiċjenti fir-raġunament inkluż fir-regolament ikkontestat u l-miżuri kkontestati meta l-prodotti tar-rikorrenti ġew magħżula għal dazji addizzjonali, fuq il-bażi li l-Kummissjoni Ewropea naqset milli tipprovdi motivazzjoni suffiċjenti u adegwata għall-applikazzjoni tal-miżuri għall-prodotti tagħhom.
               
            
                  4.
               
               
                  Ir-raba’ motiv, ibbażat fuq l-allegazzjoni ta’ żball manifest ta’ evalwazzjoni fid-dritt billi kisret id-dmirijiet tal-Unjoni taħt il-Ftehimiet tal-Organizzazzjoni Dinjija tal-Kummerċ fuq il-bażi li l-Kummissjoni Ewropea kienet obbligata taħt il-Ftehim dwar is-Salvagwardji tad-WTO u l-Artikolu 22(3) tal-Ftehim tad-WTO dwar ir-Riżoluzzjoni tat-Tilwim sabiex jiġu sospiżi konċessjonijiet jew obbligi oħrajn fir-rigward tal-istess settur li fih seħħet in-nullità jew il-ħsara taħt il-miżuri ta’ salvagwardja tal-Istati Uniti b’detriment għall-interessi ekonomiċi u kummerċjali tar-rikorrenti.
               
            
                  5.
               
               
                  Il-ħames motiv, ibbażat fuq l-allegazzjoni ta’ ksur tal-prinċipju ta’ amministrazzjoni tajba meta l-prodotti tar-rikorrenti ġew magħżula għall-applikazzjoni ta’ dazji addizzjonali applikati mir-regolament ikkontestat, fuq il-bażi li l-proċess ta’ konsultazzjoni preċedenti li twettaq ma kienx trasparenti, kien ineffettiv sabiex jipprovdi avviż adegwat ta’ dak il-proċess lir-rikorrenti, ċaħħadhom mid-dritt tagħhom għal smigħ u kiser l-aspettattivi leġittimi tagħhom li ma jkunux suġġetti għal tali miżuri dderivati.